DA Den Europæiske Unions Tidende L 129/19

KOMMISSIONENS BESLUTNING

af 3. januar 2006

om de nationale bestemmelser om det højst tilladte indhold af cadmium i gødninger, som Kongeriget Sverige har givet meddelelse om i henhold til EF-traktatens artikel 95, stk. 4

(meddelt under nummer K(2005) 5532)

(Kun den svenske udgave er autentisk)

(EØS-relevant tekst)

(2006/347/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 95, stk. 6, og

ud fra følgende betragtninger:

I. SAGSFREMSTILLING

1. Fællesskabslovgivning

(1) I Rådets direktiv 76/116/EØF af 18. december 1975 om indbyrdes tilnærmelse af medlemsstaternes lovgivning om gødning (1) er der fastsat en række krav, som en gødning skal opfylde for at kunne markedsføres med betegnelsen »EF-gødning«.

(2) I bilag I til direktiv 76/116/EØF er angivet typebetegnelse og de dertil svarende krav, bl.a. med hensyn til sammensætning, for de enkelte EF-gødninger. EF-gødninger er i denne fortegnelse opdelt i kategorier efter deres indhold af hovednæringsstoffer, dvs. grundstofferne kvælstof, phosphor og kalium.

(3) I henhold til artikel 7 i direktiv 76/116/EØF kan medlemsstaterne ikke af grunde, der vedrører sammensætning, identifikation, mærkning og emballage, forbyde, begrænse eller hindre markedsføring af gødninger, der bærer betegnelsen »EF-gødning«, som opfylder bestemmelserne i direktivet.

(4) Ved Kommissionens beslutning 2002/399/EF af 24. maj 2002 om de nationale bestemmelser om det højst tilladte indhold af cadmium i gødninger, som Kongeriget Sverige har givet meddelelse om i henhold til artikel 95, stk. 4, i EF-traktaten (2) blev der indrømmet en undtagelse fra direktiv 76/116/EØF, idet de svenske bestemmelser, der forbyder markedsføring i Sverige af gødninger, som indeholder mere end 100 g cadmium pr. ton phosphor, blev godkendt. Undtagelsen var gældende indtil den 31. december 2005.

(5) Direktiv 76/116/EØF, som ændret, er blevet erstattet af Europa-Parlamentets og Rådets forordning (EF) nr. 2003/2003 af 13. oktober 2003 om gødninger (3).

(6) I henhold til artikel 35, stk. 2, i forordning (EF) nr. 2003/2003 skal undtagelser fra artikel 7 i direktiv 76/116/EØF, som blev indrømmet af Kommissionen i henhold til traktatens artikel 95, stk. 6, betragtes som undtagelser fra artikel 5 i den nævnte forordning og skal fortsat have virkning uanset forordningens ikrafttræden.

(7) I henhold til betragtning 15 i forordning (EF) nr. 2003/2003 har Kommissionen til hensigt at behandle spørgsmålet vedrørende utilsigtet indhold af cadmium i mineralske gødninger og vil om nødvendigt udarbejde et forslag til forordning, som forelægges Europa-Parlamentet og Rådet.

(8) Der er ved at blive udarbejdet et kommissionsforslag om cadmium i gødninger.

2. Sveriges tiltrædelse

(9) Sverige tiltrådte Den Europæiske Union den 1. januar 1995. I tiltrædelsesakten (4) er der fastsat overgangsbestemmelser med hensyn til brug og markedsføring af cadmium i denne stat. I henhold til artikel 112, stk. 1, gælder de bestemmelser, der er henvist til i bilag XII i akten, i overensstemmelse med bilaget og de deri fastsatte betingelser, ikke for Sverige i en periode på fire år at regne fra tiltrædelsesdatoen. I henhold til tiltrædelsesaktens artikel 112 og punkt 4 i bilag XII til tiltrædelsesakten gælder artikel 7 i direktiv 76/116/EØF, for så vidt angår indholdet af cadmium i gødninger, først for Sverige fra den 1. januar 1999, og bestemmelserne i direktiv 76/116/EØF skal revurderes i henhold til de gældende fællesskabsprocedurer inden den 31. december 1998.

(10) Det hedder i tiltrædelsesaktens artikel 2, at »fra tiltrædelsesdatoen er bestemmelserne i de oprindelige traktater og de retsakter, der er vedtaget af institutionerne før tiltrædelsen, bindende for de nye medlemsstater og gælder i disse stater på de vilkår, som er fastsat i disse traktater og i denne akt«. Det hedder i tiltrædelsesaktens artikel 168, at »medmindre der i listen i bilag XIX eller i andre af denne akts bestemmelser er fastsat en frist herfor, iværksætter de nye medlemsstater de forholdsregler, der er nødvendige for fra tiltrædelsen at overholde bestemmelserne i direktiver og beslutninger efter EF-traktatens artikel 189 (nu artikel 249) (…)«.

(11) Direktiv 76/116/EØF er efterfølgende blevet ændret ved Europa-Parlamentets og Rådets direktiv 98/97/EF (5), for så vidt angår markedsføring i Østrig, Finland og Sverige af gødning, der indeholder cadmium. I artikel 1 bestemmes det bl.a., at Sverige på landets område kan forbyde markedsføringen af gødninger, der indeholder cadmium i koncentrationer, der overskrider de koncentrationer, der var fastsat i den nationale lovgivning på tiltrædelsesdagen, og at denne undtagelse gælder for tidsrummet fra den 1. januar 1999 til den 31. december 2001.

(12) Den 7. december 2001 gav Kongeriget Sverige meddelelse om national lovgivning, der afviger fra bestemmelser i direktiv 76/116/EØF om indbyrdes tilnærmelse af medlemsstaternes lovgivning om gødning. Efter at have behandlet sagen indgående indrømmede Kommissionen ved beslutning 2002/399/EF en forlænget undtagelse fra direktiv 76/116/EØF indtil den 31. december 2005.

3. Nationale bestemmelser

(13) Den svenske bekendtgørelse (1998:944) om forbud m.m. i forbindelse med håndtering, indførsel og udførsel af kemiske produkter (6) indeholder blandt andet bestemmelser om det højst tilladte indhold af cadmium i gødning, herunder EF-gødninger. Det er i bekendtgørelsens § 3, stk. 3, bestemt, at gødning, der henhører under kode 25.10, 28.09, 28.35, 31.03 og 31.05 i toldtariffen, og som indeholder mere end 100 g cadmium pr. ton phosphor, ikke må markedsføres eller videregives.

(14) Bestemmelserne om det højst tilladte indhold af cadmium i gødning har været gældende siden 1985, da bekendtgørelsen om cadmium (1985:839) blev vedtaget. Bekendtgørelsen om kemiske produkter (1998:944) er en kodificering af forskellige miljøbeskyttelsesbestemmelser, herunder dem, der er indeholdt i bekendtgørelsen om cadmium (1985:839).

II. PROCEDURE

(15) Ved brev af 29. juni 2005 meddelte Kongeriget Sverige Kommissionen, at Sverige i overensstemmelse med EF-traktatens artikel 95, stk. 4, har til hensigt også efter den 1. januar 2006 at anvende de nationale bestemmelser om cadmiumindhold i gødninger. De svenske myndigheder anmodede om en forlængelse af den undtagelse, som Kommissionen indrømmede ved beslutning 2002/399/EF.

(16) Ved brev af 29. juli 2005 meddelte Kommissionen de svenske myndigheder, at den havde modtaget meddelelsen i henhold til artikel 95, stk. 4, og at den periode på seks måneder, der er fastsat til nærmere undersøgelser i henhold til artikel 95, stk. 6, ville blive beregnet fra den 30. juni 2005, dvs. fra dagen efter modtagelsen af meddelelsen.

(17) Ved brev af 10. august 2005 underrettede Kommissionen de andre medlemsstater om Sveriges anmodning. Kommissionen offentliggjorde også en meddelelse om anmodningen i Den Europæiske Unions Tidende (7) for at underrette andre berørte parter om de nationale bestemmelser, som Sverige har til hensigt at opretholde.

III. VURDERING

1. Vurdering af, om betingelserne for anvendelse af traktatens undtagelsesbestemmelse er opfyldt

(18) I traktatens artikel 95, stk. 4, hedder det: »Hvis en medlemsstat, efter at Rådet eller Kommissionen har vedtaget en harmoniseringsforanstaltning, finder det nødvendigt at opretholde nationale bestemmelser, som er begrundet i vigtige behov, hvortil der henvises i artikel 30, eller som vedrører miljøbeskyttelse eller beskyttelse af arbejdsmiljøet, giver den meddelelse om disse bestemmelser og grundene til deres opretholdelse«.

(19) De svenske myndigheder ønskede med den meddelelse, de indsendte den 29. juni 2005, at få tilladelse til også efter den 31. december 2005 at opretholde den undtagelse, der blev indrømmet ved beslutning 2002/399/EF. Denne beslutning giver Sverige mulighed for at anvende nationale bestemmelser, der er uforenelige med bestemmelserne om sammensætningen af EF-gødninger i forordning (EF) nr. 2003/2003.

(20) Som anført ovenfor forhindrer artikel 5 i forordning (EF) nr. 2003/2003 medlemsstaterne i at begrænse markedsføringen af EF-gødninger på grund af deres sammensætning, men bestemmelserne om sammensætning indeholder ingen grænseværdi for cadmiumindholdet. I medfør af artikel 5 i forordning (EF) nr. 2003/2003 kan EF-gødninger, der opfylder kravene i forordningen, derfor markedsføres, uanset hvor store mængder cadmium de indeholder.

(21) Det fremgår af ovenstående, at de nationale bestemmelser, som Sverige har meddelt, er mere restriktive end bestemmelserne i forordning (EF) nr. 2003/2003, idet de forbyder markedsføring af EF-gødninger, som indeholder mere end 100 g cadmium pr. ton phosphor.

(22) De nationale bestemmelser, som de svenske myndigheder har givet meddelelse om, blev vedtaget i 1985, før Sverige blev medlem af Den Europæiske Union. Som nævnt indeholder tiltrædelsesakten overgangsbestemmelser, der tillader Sverige fortsat at anvende sine nationale bestemmelser vedrørende cadmiumindholdet i gødninger på produkter, der er omfattet af direktiv 76/116/EØF, i en periode på fire år. Ved direktiv 98/97/EF fik Sverige tilladelse til fortsat at anvende de nationale bestemmelser indtil den 31. december 2001. Ved beslutning 2002/399/EF blev denne undtagelse forlænget indtil december 2005.

(23) Som krævet i artikel 95, stk. 4 — sammenholdt med tiltrædelsesaktens artikel 2 og 168 — har Sverige meddelt Kommissionen den nøjagtige ordlyd af de nationale bestemmelser, der blev vedtaget før landets tiltrædelse af Den Europæiske Union, og som det har til hensigt at opretholde, og anmodningen var ledsaget af en redegørelse for de grunde, som ifølge landets vurdering berettiger opretholdelsen af de pågældende bestemmelser.

(24) De grunde, som de svenske myndigheder har anført, er de samme, som allerede tidligere er blevet anført, og på grundlag af hvilke Kommissionen i beslutning 2002/399/EF indrømmede en undtagelse indtil den 31. december 2005. Denne periode blev fastlagt, fordi man forventede, at den harmoniserede lovgivning ville være på plads ved udgangen af 2005. Selv om der arbejdes på sagen, forventes lovgivningen ikke at blive vedtaget på fællesskabsniveau i år.

(25) Den meddelelse, som Sverige indsendte den 29. juni 2005 for at få godkendt en opretholdelse af de nationale bestemmelser, der fraviger bestemmelserne i forordning (EF) nr. 2003/2003, bør følgelig anses for at opfylde betingelserne i artikel 95, stk. 4, sammenholdt med artikel 2 og 168 i tiltrædelsesakten.

2. Vurdering af sagens omstændigheder

(26) I henhold til traktatens artikel 95 skal Kommissionen sikre sig, at alle betingelser for, at en medlemsstat kan benytte de i artiklen fastsatte undtagelsesmuligheder, er til stede.

(27) Navnlig skal Kommissionen vurdere, om de bestemmelser, der er anført af medlemsstaten, er berettigede ud fra vigtige behov, hvortil der henvises i traktatens artikel 30, eller som vedrører miljøbeskyttelse eller beskyttelse af arbejdsmiljøet.

(28) I henhold til traktatens artikel 95, stk. 6, skal Kommissionen desuden, hvis den anser de nationale bestemmelser for at være berettigede, kontrollere, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion.

(29) Sverige har begrundet sin anmodning med nødvendigheden af at beskytte menneskers sundhed og miljøet. Cadmium i gødninger anses for at udgøre en trussel mod miljø og sundhed. Til støtte for sin anmodning henviser Sverige til konklusionerne af en svensk undersøgelse offentliggjort i oktober 2000 (8), der indeholder en vurdering af risiciene ved cadmiumholdige gødninger.

2.1. Begrundelse baseret på vigtige behov

(30) På baggrund af de oplysninger og videnskabelige data, der foreligger, kan det konkluderes, at metallisk cadmium og cadmiumoxid generelt må anses for at udgøre en alvorlig sundhedsrisiko. Navnlig er cadmiumoxid blevet klassificeret som kræftfremkaldende, mutagent og reproduktionstoksisk i kategori 2. Det er også almindelig anerkendt, at cadmium i gødninger er langt den vigtigste kilde til cadmium i jorden og i fødekæden.

(31) Hvad angår cadmium i gødninger kan de mest relevante oplysninger i den risikovurdering, som Sverige har foretaget, sammenfattes som følger: — For overfladevand fastslås det i den svenske risikovurderingsrapport, at »med den valgte PNEC-værdi (9) er visse biota i de fleste floder i det sydlige Sverige allerede påvirket af cadmium, dvs. at risikokarakteriseringforholdet (10) er større end 1 (11). Hvis man tillader et højere cadmiumindhold i gødninger, kan man forvente en yderligere stigning i eksponeringen af vandmiljøet og i problemerne med virkningerne heraf«. — For jord fastslås det i den svenske risikovurderingsrapport, at »anvendelsen af den svenske gødning i 100 år på almindelige svenske jorder (PNEC 0,25 mg/kg) i forbindelse med kartoffel- eller hvededyrkning ikke forventes at skabe problemer med miljømæssige påvirkninger. Der forudses problemer i forbindelse med gulerodsdyrkning, men disse problemer findes også på tidspunktet 0. Med EF-gødningen forventes der problemer i alle tilfælde. I sur sandjord, som er fattig på ler og organisk materiale (PNEC 0,06 mg/kg), vil der være en risiko, selv om cadmiumindholdet i gødninger er lig nul«.

(32) Det er klart, at disse konklusioner skal ses i relation til Sveriges særlige jord- og klimaforhold.

(33) Den risikovurdering, som Sverige har udført, viser således, at hvis man tillod gødninger med et højere cadmiumindhold, end det er tilfældet i dag, ville det føre til: — en betydelig forøgelse af cadmiumkoncentrationerne i jorden, som ville få toksiske virkninger for jordorganismer. Der ville desuden opstå uacceptable koncentrationer i vandløb i landbrugsområder — en betydelig forøgelse af indtagelsen af cadmium gennem fødevarer. Sikkerhedsmargenen mellem den nuværende eksponering og Verdenssundhedsorganisationens foreløbige tilladelige ugentlige dosis er meget lille. For nogle højrisikogrupper som f.eks. kvinder med lave jernreserver er der overhovedet ingen sikkerhedsmargen. Derfor vil indtagelsen af store mængder cadmium gennem fødevarerne kunne medføre, at flere kommer til at lide af nedsat nyrefunktion og osteoporose.

(34) Den risikovurdering, der er indsendt af de svenske myndigheder, er udført efter de procedurer og de metoder, der er fastlagt på fællesskabsplan, og som anses for at sikre et højt pålidelighedsniveau for de opnåede oplysninger.

(35) Kommissionen har allerede undersøgt oplysningerne i denne risikovurdering i forbindelse med beslutning 2002/399/EF, hvorved Sverige fik tilladelse til at opretholde sine nationale bestemmelser indtil den 31. december 2005.

(36) Sverige har ikke forelagt andre videnskabelige eller tekniske data i 2005. Akkumuleringsprocessen er langsom og har ikke ændret sig væsentligt i den forløbne periode på tre år. Man kan derfor gå ud fra, at situationen er som i 2002.

(37) De data, som Sverige har indsendt, bekræftes af følgende videnskabelige dokumentation, der er blevet anvendt ved udarbejdelsen af Kommissionens forslag om cadmium i gødning: — Udtalelse fra SCTEE (12) (nu SCHER (13)) af 24. september 2002 vedrørende cadmiumakkumulering i landbrugsjord som følge af gødskning. Denne udtalelse var baseret på risikovurderingsrapporter fra ni medlemsstater, som kun behandler akkumuleringen og ikke de mulige risici for sundhed og miljø. SCTEE's konklusion var, at det er nødvendigt at begrænse indholdet af cadmium i gødninger for at forhindre akkumulering af cadmium i jorden. — Det endelige udkast til den generelle risikovurdering af cadmium og cadmiumoxid fra september 2004, der blev udarbejdet i overensstemmelse med Rådets forordning (EØF) 793/93 (14), og hvori alle kilder til cadmium behandles. Udkastet støtter SCTEE's udtalelse vedrørende akkumulering i jorden. Bidraget fra cadmium i gødning anses ganske vist ifølge udkastet ikke i sig selv for at være tilstrækkeligt til at forårsage en alvorlig og umiddelbar risiko for den menneskelige sundhed eller miljøet, men det er alligevel nødvendigt at være forsigtig, da det ikke for alle lokale og regionale situationer kan udelukkes, at der er en risiko for den menneskelige sundhed, fordi der er store forskelle i cadmiumkoncentrationerne i fødevarerne og i kostvanerne og ernæringstilstanden. Kommissionens forslag om cadmium i gødninger er blevet noget forsinket, fordi man endnu afventer, at den generelle risikovurdering af cadmium og cadmiumoxid bliver afsluttet, og at der eventuelt skal træffes opfølgende foranstaltninger for at begrænse risikoen.

(38) Efter at have foretaget en ny undersøgelse af de videnskabelige data i lyset af den svenske anmodning finder Kommissionen, at de svenske myndigheder har påvist, at cadmiumholdige gødninger indebærer miljø- og sundhedsmæssige risici, og at de nationale bestemmelser, som de svenske myndigheder har meddelt, og som har til formål at begrænse det svenske miljøs eksponering for cadmiumholdige gødninger til et minimum, er berettigede.

2.2. Vurdering af, om de pågældende foranstaltninger er et middel til vilkårlig forskelsbehandling

(39) I henhold til EF-traktatens artikel 95, stk. 6, skal Kommissionen kontrollere, at de påtænkte bestemmelser ikke er et middel til vilkårlig forskelsbehandling. Ifølge Domstolens praksis er der tale om forskelsbehandling, hvis nationale handelsrestriktioner kan benyttes til forskelsbehandling af varer fra andre medlemsstater.

(40) De påtænkte nationale bestemmelser er generelle og gælder både for nationale og importerede phosphorbaserede EF-gødninger. Der er derfor intet, der tyder på, at bestemmelserne kan anvendes som middel til vilkårlig forskelsbehandling af økonomiske aktører i Fællesskabet.

2.3. Vurdering af, om de pågældende foranstaltninger er en skjult begrænsning af samhandelen mellem medlemsstaterne

(41) Mere restriktive nationale bestemmelser om sammensætningen af EF-gødninger, der fraviger bestemmelser i et fællesskabsdirektiv, udgør normalt en handelshindring. Produkter, som lovligt kan markedsføres i resten af Fællesskabet, kan ikke markedsføres i den pågældende medlemsstat. Det princip, der er nedfældet i artikel 95, stk. 6, skal forhindre, at nationale bestemmelser baseret på kriterierne i stk. 4 og 5 anvendes af uretmæssige grunde og i virkeligheden er økonomiske foranstaltninger, der skal forhindre indførsel af produkter fra andre medlemsstater som middel til indirekte at beskytte den nationale produktion.

(42) Som anført ovenfor er der fastslået miljø- og sundhedsmæssige problemer ved anvendelsen af cadmiumholdige gødninger på jord. Det fremgår derfor, at målet med opretholdelsen af de nationale bestemmelser er at beskytte miljø og sundhed og ikke at skabe skjulte handelshindringer.

2.4. Vurdering af, om de pågældende foranstaltninger udgør en hindring for det indre markeds funktion

(43) Denne betingelse kan ikke fortolkes således, at den forbyder godkendelsen af enhver national bestemmelse, der med sandsynlighed vil påvirke gennemførelsen af det indre marked. Det er faktisk således, at enhver national bestemmelse, der fraviger en harmoniseringsforanstaltning, som skal bidrage til det indre markeds gennemførelse og funktion, i substansen udgør en bestemmelse, som med sandsynlighed vil påvirke det indre marked. For at den procedure for undtagelser, der er omhandlet i traktatens artikel 95, fortsat skal være hensigtsmæssig, finder Kommissionen, at begrebet hindring for det indre markeds funktion set i sammenhæng med artikel 95, stk. 6, skal forstås som en urimelig påvirkning set i forhold til det forfulgte mål.

(44) I betragtning af de miljø- og sundhedsmæssige risici, der er forbundet med anvendelsen af cadmiumholdige gødninger på svensk jord, og under hensyntagen til: — at Sverige i henhold til tiltrædelsesakten og direktiv 98/97/EF som anført ovenfor har tilladelse til at fortsætte med at anvende sine nationale bestemmelser om cadmiumindholdet i gødninger, indtil man har afsluttet revurderingen af direktiv 76/116/EØF for så vidt angår spørgsmålet om cadmiumindholdet i gødninger, og — at Sverige ved Kommissionens beslutning 2002/399/EF har tilladelse til at opretholde sine nationale bestemmelser indtil den 31. december 2005 på grundlag af den risikovurdering, som de svenske myndigheder har fremlagt, og — at det igangværende arbejde i Kommissionen med henblik på en indbyrdes tilnærmelse af grænseværdierne for cadmiumindholdet i gødning i Fællesskabet ikke giver anledning til at tro, at en mindre restriktiv foranstaltning ville give tilstrækkelig sundheds- og miljømæssig beskyttelse i Sverige; risikovurderingen viser, at de særlige jord- og klimaforhold i Sverige kræver, at der træffes nationale foranstaltninger for at beskytte miljøet, fordi nogle områder er mere sårbare overfor cadmiumpåvirkning, særlig på grund af jordens sure pH-værdi; når jorden er sur, opløses cadmium lettere og optages derfor lettere af afgrøderne finder Kommissionen, at der på dette stadium af revurderingen ikke er noget, der tyder på, at de nationale bestemmelser udgør en urimelig hindring for det indre markeds funktion i forhold til de forfulgte mål.

2.5. Tidsmæssig begrænsning

(45) Den periode, i hvilken fravigelsen tillades, bør være så lang, at Kommissionen har tilstrækkelig tid til at foreslå lovgivning om cadmium i gødninger på fællesskabsplan, og at Rådet og Europa-Parlamentet har tid til at vedtage en sådan lovgivning. For at undgå problemer i forbindelse med mulige forsinkelser under den interinstitutionelle behandling bør bestemmelserne i den gældende beslutning derfor gælde, indtil den harmoniserede foranstaltning kan anvendes på EU-niveau.

IV. KONKLUSION

(46) I lyset af ovenstående kan det konkluderes, at Sveriges anmodning af 29. juni 2005 om opretholdelse af nationale bestemmelser, som er mere restriktive end bestemmelserne i direktiv 76/116/EØF for så vidt angår indholdet af cadmium i gødninger, kan accepteres.

(47) Kommissionen finder desuden, at de nationale bestemmelser — imødekommer nødvendigheden af at beskytte menneskers sundhed og miljøet — står i et rimeligt forhold til de forfulgte mål — ikke er et middel til vilkårlig forskelsbehandling, og — ikke udgør en skjult begrænsning af samhandelen mellem medlemsstaterne. Kommissionen mener derfor, at de kan godkendes —

VEDTAGET FØLGENDE BESLUTNING:

Artikel 1

Uanset forordning (EF) nr. 2003/2003 godkendes de svenske bestemmelser, der forbyder markedsføring i Sverige af gødninger, som indeholder mere end 100 g cadmium pr. ton phosphor.

Denne undtagelse gælder, indtil harmoniserede foranstaltninger om cadmium i gødning kan anvendes på fællesskabsplan.

Artikel 2

Denne beslutning er rettet til Kongeriget Sverige.

Udfærdiget i Bruxelles, den 3. januar 2006. På Kommissionens vegne Günter VERHEUGEN Næstformand

(1) EFT L 24 af 30.1.1976, s. 21. Senest ændret ved tiltrædelsesakten af 2003.

(2) EFT L 138 af 28.5.2002, s. 24.

(3) EUT L 304 af 21.11.2003, s. 1. Senest ændret ved Kommissionens forordning (EF) nr. 2076/2004 (EUT L 359 af 4.12.2004, s. 25).

(4) EFT C 241 af 29.8.1994, s. 41 og s. 316.

(5) EFT L 18 af 23.1.1999, s. 60.

(6) Svensk författningssamling (SFS) af 14. juli 1998.

(7) EUT C 197 af 12.8.2005, s. 6.

(8) Sveriges kemikalieinspektion, Assesment of risks to health and the environment in Sweden from cadmium fertilisers, 4. oktober 2000.

(9) PNEC = predicted no effect concentration.

(10) PEC/PNEC-tallet (PEC = predicted environmental concentration).

(11) Et PEC/PNEC-tal på over én betyder, at der vil opstå skadevirkninger.

(12) Den Videnskabelige Komité for Toksicitet, Økotoksicitet og Miljø.

(13) Den Videnskabelige Komité for Sundheds- og Miljørisici.

(14) EFT L 84 af 5.4.1993, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).